Με την ευστοχία της στις τελικές προσπάθειες να αγγίζει το… εξωπραγματικό 50%, η ΑΕΚ επικράτησε του Άρη στο άδειο λόγω τιμωρίας ΟΑΚΑ με το επιβλητικό 4-0, για την όγδοη αγωνιστική της Σούπερ Λίγκας και «ανέβηκε» στην τρίτη θέση της βαθμολογίας.



Η «Ένωση» είχε 1/2 προσπάθειες στο πρώτο μισό και 3/6 στην επανάληψη, με τον Μπογέ να ανοίγει… το χορό των γκολ μόλις στο 5’ και να «σερβίρει» παράλληλα το 4-0 στον Λιβάγια στο 72’, κι ενώ μεσολάβησαν δύο τέρματα του Πόνσε, αμφότερα με κεφαλιές από ασίστ των Γκάλο και Μπακάκη.



Οι Θεσσαλονικείς παρουσιάστηκαν κατώτεροι της περίστασης -αν σκεφτεί κανείς ότι ο αντίπαλός τους είχε ματς στην Ευρώπη και έξι αλλαγές στο βασικό του σχήμα- παρότι είχαν μια καλή παρουσία στο πρώτο μισό της αναμέτρησης, με αποτέλεσμα να γνωρίσουν την τέταρτη ήττα τους στο πρωτάθλημα.



Κάντε κλικ εδώ για να δείτε τα επίσημα στιγμιότυπα της Nova.







Το ματς:



Στο πρώτο ημίχρονο, ο Άρης ήταν εκείνος που είχε την κατοχή της μπάλας (60%--40%), τα σουτ στην αντίπαλη εστία (6-2) και τα κόρνερ (5-3) υπέρ του, αλλά η ΑΕΚ κατάφερε να βρει το… σημαντικότερο. Το γκολ!



Η «Ένωση» ευτύχησε να ξεκινήσει με γκολ από τα… αποδυτήρια, με τον Μπογέ να βγαίνει στην αντεπίθεση, κλέβοντας τη μπάλα στο κέντρο και έχοντας χώρο, για να νικήσει τον Κουέστα στο τετ α τετ, σκοράροντας για πρώτη φορά με τη φανέλα της ομάδας του και κάνοντας παράλληλα το 1-0...







Τρία λεπτά αργότερα, θα μπορούσε μάλιστα να «καθαρίσει» τη νίκη, αλλά ο Κουέστα απέκρουσε ενστικτωδώς σε νέο κόρνερ την δυνατή κεφαλιά του Πόνσε στο κέντρο της εστίας του, μετά την εκτέλεση κόρνερ του Γκάλο!



Μετά το πρώτο 20λεπτο, οι «κιτρινόμαυροι» ανέβασαν την απόδοσή τους και έψαξαν με αξιώσεις το 1-1, απειλώντας πρώτα στο 20’, με το σουτ του Κωνσταντινίδη να περνάει άουτ. Τρία λεπτά μετά, με τον Ντιγκινί να «στρώνει» τη μπάλα στον επερχόμενο Γκάμα, το σουτ του οποίου πέρασε ελάχιστα δίπλα από το τέρμα του Μπάρκα. Αλλά και στο 37‘, με το σουτ του Γκάμα, μέσα από την περιοχή αλλά από πλάγια θέση, και τη μπάλα να περνάει άουτ.



Στο μεσοδιάστημα, πάντως, η ΑΕΚ είδε τον Μάβραϊ να μην συνεννοείται σωστά με τον Κουέστα, αλλά ο τερματοφύλακας του Άρη κατάφερε και αποσόβησε το αυτογκόλ, διώχνοντας τη μπάλα εγκαίρως…



Στην επανάληψη, αμφότερες οι ομάδες ξεκίνησαν το ματς χωρίς αλλαγές σε πρόσωπα και σύστημα, αλλά με τον Γκάμα να αλλάζει πλευρά με τον Γκαρσία και τους Μπακάκη και Γκάλο… θέση.



Σε ένα… dejavu από το πρώτο 45λεπτο, η ΑΕΚ κατάφερε να βάλει γκολ σχετικά νωρίς, ξανά στην πρώτη της φάση στα αντίπαλα κερά. Όταν στο 56ο λεπτό ο Γκάλο εκτέλεσε το κόρνερ, ο Πόνσε πήρε την κεφαλιά όντας αμαρκάριστος και έστειλε τη μπάλα στα δίχτυα του Κουέστα!







Από εκείνο το σημείο και μετά, ο Άρης… κατέρρευσε. Οι παίκτες του έδειξαν να τα παρατάνε και… άλλο που δεν ήθελαν, φυσικά, οι γηπεδούχοι. Κάπως έτσι, λοιπόν, ήρθε και το τρίτο τέρμα, στο 62΄, καθώς μετά από ωραία προσπάθεια των Λιβάγια, Μπογέ και Μπακάκη ο τελευταίος σέντραρε από δεξιά, ο Πόνσε... οριζοντιώθηκε και σκόραρε για δεύτερη φορά στο ματς με κεφαλιά...







Το ματς ήταν μονόλογος της ομάδας του Μαρίνου Ουζουνίδη, με τον Λιβάγια να χάνει μάλιστα και μια ευκαιρία με «τακουνάκι» προτού γράψει κι αυτός το όνομά του στον πίνακα των σκόρερ, στο 72ο λεπτό, μετά από ασίστ του Μπογέ!



Ο Πάκο Ερέρα επιχείρησε να συμμαζέψει κάπως τα πράγματα στη συνέχεια, κάνοντας δύο αλλαγές και παρατάσσοντας την ομάδα του με 3-5-2, η ΑΕΚ κατέβασε μηχανές στο τελευταίο κομμάτι του παιχνιδιού και κάπως έτσι το 4-0 διατηρήθηκε μέχρι τέλους.







Οι συνθέσεις:



ΑΕΚ (4-2-3-1): Μπάρκας, Μπακάκης, Τσόσιτς, Οικονόμου, Χουλτ (75’ Γιαννιώτας), Γαλανόπουλος, Άλεφ, Γκάλο, Λιβάγια, Μπογέ (86’ Γιούσης), Πόνσε (67’ Μάνταλος).



Άρης (4-3-3): Κουέστα, Κωνσταντινίδης (76’ Σόουζα), Μπάσα, Μάβραϊ, Βαλεριάνος, Ματίγια, Σιώπης, Κολάσο (67’ Γιουνές), Γκάμα, Ντιγκινί (76’ Ναζλίδης), Γκαρσία.



Διαιτητής: Αθανάσιος Τζήλος (Λάρισας).



Θυμηθείτε εδώ το live του sport-fm.gr:

